ফের বাংলাকে বঞ্চিত করল কেন্দ্র! অভিষেকের প্রশ্নে উঠে এল তথ্য

ওয়েব ডেস্ক : সংসদে চলছে শীতকালীন অধিবেশন (Winter Session In Parliament)। তার মধ্যে বঞ্চনা সহ একাধিক ইস্যুতে কেন্দ্রীয় সরকারের (Central Government) বিরুদ্ধে সরব হয়েছেন তৃণমূল সাংসদ। সংসদের বাইরে হাতে প্ল্যাকার্ড নিয়ে গান্ধী মূর্তির সামনে ধর্না দিতেও দেখা গিয়েছে তাঁদেরকে। এর মাঝেই বৃহস্পতিবার বিভিন্ন খাতে পুনর্গঠনে কত টাকা দিয়েছে কেন্দ্রীয় সরকার, তা নিয়ে লিখিত প্রশ্ন করলেন তৃণমূলের সর্বভারতীয় সাধারণ সম্পাদক তথা ডায়মন্ড হারবারের সাংসদ অভিষেক বন্দ্যোপাধ্যায় (Abhishek Banerjee)।

সেই প্রশ্নের জবাবে তথ্য ও পরিসংখ্যান পেশ করেছিলেন বিদ্যুৎ মন্ত্রকের প্রতিমন্ত্রী শ্রীপদ নায়েক। তাতেই দেখা গিয়েছে, দীর্ঘদিন ধরেই বাংলাকে বঞ্চনার শিকার করে আসছে কেন্দ্র। সেই পরিসংখ্যানে দেখা গিয়েছে, বিজেপি শাসিত রাজ্যগুলিকে প্রাপ্ত অর্থের বেশিরভাগটাই দিয়ে দেওয়া হয়েছে। কিন্তু সেখানে পশ্চিমবঙ্গকে নামমাত্রই টাকা দেওয়া হয়েছে।

আরও খবর : প্রয়াত মিজোরামের প্রাক্তন রাজ্যপাল স্বরাজ কৌশল!

বিদ্যুৎ সরবরাহ থেকে পরিকাঠামো, সব ক্ষেত্রে ক্ষতির পর পুনর্গঠনের জন্য বিভিন্ন ধরণের প্রকল্প রয়েছে কেন্দ্রের। সেই অর্থ কেন্দ্রীয় সরকার গুরুত্ব ও প্রয়োজনীয়তা অনুযায়ী বরাদ্দ করে। শীতকালীন অধিবেশনে তা নিয়ে লিখিতভাবে প্রশ্ন তুলেছিলেন অভিষেক। তিনি জানতে চেয়েছিলেন, পুনর্গঠন খাতে কোন রাজ্যকে কত অর্থ দেওয়া হয়েছে কেন্দ্রের তরফে। সঙ্গে প্রশ্ন করা হয়েছে, বাংলার জন্য বরাদ্দ অর্থ কেন আটকে রাখা হয়েছে? এর জবাবেই পরিসংখ্যান পেশ করেছিলেন বিদ্যুৎ মন্ত্রকের প্রতিমন্ত্রী শ্রীপদ নায়েক।

সেই পরিসংখ্যানে দেখা গিয়েছে, গত তিন অর্থবর্ষে বাংলার জন্য বরাদ্দ করা হয়েছিল ৬৪২৩ কোটি টাকা। কিন্তু ২০২৩-২৪ সালে দেওয়া হয়েছে ২২১ কোটি টাকা। আর ২০২৪-২৫ অর্থবর্ষে ৬০১ কোটি ও শেষ বছরে দেওয়া হয়েছে ৪৯ কোটি টাকা। কিন্তু এদিকে বিজেপি শাসিত উত্তরপ্রদেশ, মধ্যপ্রদেশ, গুজরাট, রাজস্থান, বিহারের মতো রাজ্যগুলিতে বেশিরভাগ টাকায় দিয়ে দেওয়া হয়েছে। তবে বাংলাকে সেই পরিমান টাকা দেওয়া হয়নি। যার ফলে পশ্চিমবঙ্গের (West Bengal) প্রতি কেন্দ্রের ‘বৈমাতৃসুলভ’ আচরণ ফের একবার সামনে এসেছে।